'Dis nou genoeg!' - celebs oor gewig en botoks | SARIE
FOTO Instagram / @annehathaway	Verwante Artikels
‘Dis nou genoeg!’ – celebs oor gewig en botoks	deur SARIE.com-span
“Dis geen skande om gewig op te tel tydens jou swangerskap (of ooit) nie!” Só het Hollywood-aktrise Anne Hathaway onlangs op sosiale uitgevaar. Sy is goed keelvol vir die kritiek wat vroue ná swangerskap moet verduur. Veral omdat sy nou self ’n “nuwe” lyf het sedert die koms van haar eersteling, Jonathan Rosebanks Shulman, in Maart vanjaar. Sy en haar man, Adam Shulman, is in 2012 getroud.
Die druk op ma’s om ná swangerskap terug te bons na hul oorspronklike figuur is oorweldigend. En as jou voorkoms jou werk is, is daar geen genade nie. Veral nie in Hollywood nie.
Die Victoria’s Secret-model Adriana Lima se lyf was in 2012, ná die geboorte van haar tweede kind, binne net vyf weke weer reg vir die loopplank.
FOTO Instagram / @adrianalima
En die Victoria’s Secret-model Lily Aldridge, wat ook in 2012 haar eersteling in die wêreld gebring het, het in net 4 maande haar fikse en vietse modellyfie teruggekry.
FOTO Instagram / @lilyaldridge
Maar Anne het besluit om nie druk op haarself te plaas nie. Sy het self een van haar jeans in ’n kortbroek omskep. Sy het haar nuwe kortbroek op Instagram gedeel met die volgende boodskap:
“Dis geen skande om gewig op te tel tydens swangerskap (of ooit) nie. Dis geen skande as dit langer vat om dié gewig te verloor nie (dis nou te sê as jy dit hoegenaamd wil verloor). Dis geen skande om jou jeans in ’n kortbroek te verander omdat verlede somer se kortbroek te kort is vir dié somer se bobene nie. Liggame verander. Liggame groei. Liggame krimp. Dis alles liefde (moenie laat enigiemand vir jou anderste vertel nie).”
Maar gewig is nie die enigste ding waaroor Hollywood tob nie. Om oud te word is ook ’n dilemma.
Die aktrise Courteney Cox het pas erken dat sy spyt is oor die botoks wat sy gebruik het. Sy het teenoor die avonturier Bear Grylls gebieg in ’n onderhoud tydens ’n episode van sy werklikheidsreeks Running Wild With Bear Grylls, berig E! News.
@nbcrunningwild returns TONIGHT with guest #CourteneyCox. Tune in at 10/9c on @nbctv! #RunningWild
A photo posted by Bear Grylls (@beargrylls) on Aug 22, 2016 at 9:44am PDT
In die episode vertel Courteney dat sy aanvanklik gesukkel het met ouer word, veral omdat daar in Hollywood so baie druk op vroue is om hul jeugdige voorkoms te behou. Sy het veroudering probeer voorspring deur botoks- en vuller-behandelings op haar gesig te gebruik. “Maar dit is nie iets waarmee jy kan byhou nie,” sê sy in die onderhoud. “Soms het ek na ’n foto van myself gekyk en gedink: Ek lyk aaklig!”
Hoewel sy spyt is oor die behandelings, vertel Courteney sy het baie uit die ervaring geleer. En sy’s bly dat die behandelings iets is wat mettertyd oplos en weggaan. “Nou het ek ’n nuwe slagspreuk: Just let it be.”
Jou gewig is net ’n getal
Marciel Hopkins, vanjaar een van die 12 finaliste vir die Mej. SA-kroon, oor wie ons vroeër vanjaar berig het (SARIE se Februarie 2016-uitgawe), het tóé 14 kg verloor omdat sy aan dié wedstryd wou deelneem.
Maar sy het vrede oor haar Mej. SA-reis … (Sy het nie onder die top-vyf geëindig nie.)
“Ek glo elkeen se pad is lank gelede reeds vir hulle beplan en my lewe hou ander opwindende avonture en uitdagings in.” Sy wou sedert kleintyd model word, maar het gedink omdat sy effe groter was, sou dit nooit werklikheid word nie.
FOTO Marnus Meyer
Maar drome word waar, en vandag is sy in Hamburg, Duitsland, en werk as plusgroot model (oftewel curvy model) vir OKAY Models!
Marciel is nie meer so hard op haarself om in ’n sekere nommer te pas nie.
“Ek fokus eerder op my gesondheid en op dinge wat my goed en gemaklik laat voel. ’n Nr. 12-broekgrootte is nie noodwendig die gesondste opsie vir my liggaam nie, hoewel mense gedink het ek lyk wonderlik. Elke mens se lyf is uniek en maerwees beteken nie noodwendig ‘gesond’ nie.’’
– Marciel Hopkins
Bronne: Daily Mail, Shape, Daily Mail
Kate en William se span